寄信州交代錢德循
作者：孔武仲
朝代：宋

paragraphs: 處君以西軒之爽氣，贈君以仙府之名花。
名花芬敷隨曉日，爽氣蕭颯凌朝霞。
山川從此增秀色，塵埃不復留君家。
羨君年少氣力銳，况有長才可經世。
馳聲京邑蓋有年，作幕山州不得意。
漫尋幽景養天真，積明不學陶潜醉。
錢夫子，我今去指湘江邊，洞庭波瀾濶如海，與君似隔東南天。
饒州亦有木犀種，真骨來從武夷洞。
自有清香百步聞，煩君爲買雙株送。
勿云千里移致難，從古物輕人意重。
但將木李對瓊瑶，餘物區區且安用。